Naudé vat pad na Rusland ná Kings nie werk | Netwerk24
Naudé vat pad na Rusland ná Kings nie werk
Twee voormalige Blou Bulle, JP Nel en Jaco Engels, het die Bul Franco Naudé na hul rugbykraal in Rusland gelok.
Franco Naudé. Foto: Gallo Images
Naudé, wat Superrugby vir die Leeus en Bulle gespeel het, sal hom binnekort by die Russiese klubspan Strela-Agro Kazan aansluit waar Nel, 'n gewese Bul-senter, deesdae die hoofafrigter is.
Engels, wat onder meer vir die Bulle, Kings en Namibië op stut gesak het, is Nel se voorspelerafrigter.
Die 24-jarige Naudé het dit tot onlangs toe nog oorweeg om hom by die Kings aan te sluit. Toe 'n skuif na die Baai nie uitgewerk het nie, het Naudé besluit om sy rugby vir eers in Rusland te gaan speel.
Die voormalige Hoërskool Garsfontein-ster het die Junior Springbokke in 2016 verteenwoordig en word as 'n groot aanwins vir Nel se span beskou.
Nel-hulle het reeds Suid-Afrikaanse spelers soos die voormalige Cheetah-stut Günther Janse van Vuuren, die gewese Kings-slot Stephan Greeff, die oud-losvoorspeler van die OP Stephan de Wit, die oud-Vrystaatse flank Stephan Malan en die voormalige Puma-losskakel Kobus Marais gekontrakteer.